觀李中丞洪二美人唱歌軋箏歌
作者：皎然
朝代：唐

paragraphs: 君家雙美姬，善歌工箏人莫知。
軋用蜀竹弦楚絲，清哇宛轉聲相隨。
夜靜酒闌佳月前，高張水引何淵淵。
美人矜名曲不誤，蹙響時時如迸泉。
趙琴素所[嘉]，齊謳世稱絕。
箏歌一動凡音輟，凝弦且莫停金罍。
淫聲已闋雅聲來，遊魚噞喁鶴裴回，主人高情始爲開。
高情放浪出常格，偶世有名道無跡。
勳業先登上將科，文章已冠諸人籍。
每笑石崇無道情，輕身重色禍亦成。
君有佳人當禪伴，於中不廢學無生。
愛君天然性寡欲，家貧祿薄常知足。
謫官無慍如古人，交道忘言比前躅。
不意全家萬里來，湖中再見春山綠。
吳興公舍幽且閑，何妨寄隱在其間。
時議名齊謝太傅，更看攜妓似東山。